Slovenski nogometni reprezentant Aljaž Ivačič bo kariero nadaljeval v severnoameriški ligi MLS pri ekipi Portland Timbers, so za STA potrdili pri ljubljanski Olimpiji, kjer je Ivačič nazadnje igral. Ljubljančani bodo za 25-letnega čuvaja mreže, ki je poklicno pot začel pri zeleno-belih, dobili 225.000 evrov odškodnine.

Ivačič, ki čaka zgolj še vizo, je s Portlandom podpisal pogodbo za dve leti z možnostjo podaljšanja še za dve. V prvem letu bo njegova plača znašala 150.000 dolarjev (približno 130.000 evrov), drugo 165.000 (144.000 evrov), tretje 225.000 (196.000 evrov) in četrto 275.000 (240.000 evrov). Gre za bruto zneske, davek pa je 25-odstoten.

Portland, zanj igrata tudi Argentinca z evropskimi izkušnjami Diego Valeri in Sebastian Blanco, je v zadnji sezoni MLS v rednem delu osvojil peto mesto v zahodni konferenci, v končnici pa je prišel vse do finala, kjer ga je nato ugnala Atlanta United.

Ivačič bo tako tretji Slovenec v ligi MLS, pred dnevi je ekipo Houston Dynamo okrepil Aljaž Struna, že od prej pa v MLS pri New England Revolution igra Antonio Delamea Mlinar.